มานอนกินลมที่เกาะล้านรอบนี้ ตั้งใจมานอนและกิน ก่อนมาก็ลิสต์ร้านอาหารไว้ว่ามีที่ไหนน่าลองบ้าง และสามารถเดินจากที่พักตรงหาดหน้าบ้านได้ เพราะขี่มอ'ไซค์ไม่เป็น เปิด google map ดู โอ้ว! ร้านนี้ไม่ไกล เดินขำๆดูรีสอร์ทนั่นนี่ ประมาณ 400 เมตรก็ถึง เนื่องด้วยไปวันธรรมดา และไปตั้งแต่ 6 โมง คนยังไม่เยอะและยังเห็นวิวทะเล บรรยากาศร้านดีเลย ลมเย็นๆสบาย ไฟในร้านก็สว่าง มองไปทางซ้ายมือไกลๆ จะเห็นเฉลียงลม ร้านยอดฮิตที่ต้องจอง แต่ที่นี่ก็มีโต๊ะสำหรับ 2 คนนั่งหันหน้าออกทะเลเหมือนกัน ตะวันตกดิน ฟ้าเริ่มมืด พนักงานก็จะเอาตะเกียงมาวาง 

มื้อนี้สั่งไป 3 อย่าง เพราะอยากกินปลา ปูม้า และหอยเชลล์อบเนย อาหารรอไม่นาน ยกเว้นปลาที่ต้องนึ่งสดๆ อันนั้นเข้าใจ 

หอยเชลล์อบเนยกระเทียมทอด (150 บาท)
1 ฝา มีหอย 3 ตัว ในจานให้มา 6 ฝา หอมเนยราดมาด้วยกระเทียมกรอบๆ กินกับน้ำจิ้มซีฟู้ดรสแซ่บ อร่อยจนอยากสั่งอีกจาน 

ยำมะม่วงปูม้า (150 บาท)
น้ำยำรสเปรี้ยวนำบวกกับมะม่วงที่เปรี้ยวอยู่แล้ว จานนี้เลยเปรี้ยวโดดมาก ต้องกินแยกกัน ปูม้าสดดี แต่เสียดายไม่น่ามีถั่วฝักยาวใส่มาเลย เคี้ยวโดนถั่วแล้วมันไม่เข้ากัน ดีนะที่ปูสด

ปลากระพงนึ่งมะนาว (350 บาท)
เมนูปลากระพงร้านนี้ ไม่ว่าเอาไปทอดน้ำปลา แป๊ะซะ นึ่งมะนาว หรือปรุงยังไงก็แล้วแต่ ราคาเท่ากันคือ 350 บาท ปลาตัวใหญ่ สด ไม่มีกลิ่น น้ำนึ่งมะนาวตักคำแรก เปรี้ยวโดด แต่พอน้ำเดือดไปซักพัก คนๆแล้วชิมใหม่ กลมกล่อม อร่อยดี ซดน้ำได้เรื่อยๆ ไม่เปรี้ยวเผ็ดบาดคอ 

ค่าเสียหายมื้อนี้ รวมข้าวเปล่า 2 จาน น้ำเปล่า 1 ขวด น้ำแข็ง 1 กระติก 670 บาท ถือว่าไม่แพง เพราะเรากินบนเกาะแต่ราคาพอกับร้านบนฝั่งเลย 

พนักงานในร้านมีน้อย คิดว่าถ้ามาวันหยุด คนเยอะๆ อาจมีหงุดหงิด ควรเลือกเวลาและวางแผนดีๆนะจ๊ะ